送胡公疎之金陵
作者：梅堯臣
朝代：宋

paragraphs: 綠蒲作帆一百尺，波浪疾飛輕鳥翮。
瓜步山傍夜泊人，石頭城邊舊遊客。
月如冰輪出海來，江波千里無物隔。
自古有恨洗不盡，于今萬事何由白。
依稀可記鮑家詩，寂寞休尋江令宅。
楊花正飛鮆魚多，良膾舉酒謝河伯。
但令甘肥日飽腹，誰用麒麟刻青石。
去舸已快風亦便，寧同步兵哭車軛。